## KONFERENCIJA „Kako stići do pomirenja - razumevanja“.

KANJIŽA Subota 17. Septembar, 2016

UVOD

Da bi razgovor na ovoj konferenciji imao smisla, da bi rezultirao suvislim zaključcima ili, **usaglašenim saopštenjem** kako ih je u uvodnom izlaganju lepo nazvao gospodin Nenad Fogel, termine, pojmove koje koristimo ovom prilikom neophodno je definisati, razjasniti i usvojiti kako bi svi učesnici, na istovetan način, shvatali smisao tih termina

Raznovrsnost značenja koja se pridaju pojedinim terminima mogu izazvati probleme u razumevanju pa samim tim i u zaključivanju.

Kao ključni termini nameću se: **žrtva** i **zločinac**

Dakle, ja ne govorim o žrtvama socijalne nepravde, žrtvama epidemije, nasilja u porodici, još manje o biću koje je pogubljeno i ponuđeno na žrtvu bogovima tokom verskog obreda. Mada su to sve žrtve, ipak, za današnji razgovor, za mene je žrtva osoba nad kojom je izvršena nepravda, prema kojoj se postupalo loše i koja je usled toga bila izložena tlačenju, ugnjetavanju i gubitku života. Žrtva je osoba koja je neopravdano stradala, bez obzira kom narodu je pripadala i koju veru je ispovedala. **Svaka žrtva je nevina**. Ona osoba koja je simpatizer, glasač, učesnik, aktivista, recimo ustaške, fašističke ili nacističke ideologije, i koja na kraju strada od ustaša, fašista ili nacista, ili od pripadnika suprostavljene, recimo antifašističke ili komunističke ideologije, nije žrtva.

Svako ko je učesnik u zločinu, počev od onog ko ponudi zločinačku ideju, organizuje zločin, daje nalog za izvršenje zločina, svako ko je pasivan posmatrač, svaki izvršilac u lancu, svako onaj koji prikriva zločin, pa i onaj koji negira postojanje izvršenog zločina, nosi manji ili veći deo odgovornosti. On je zločinac bez obzira da li je osuđen za zločin ili ne.

Svi veseli folksdojčeri koji su u uniformama neprijatelja, kićenim fijakerima krenuli u radostan susret nacističkim jedinicama Vermahta, a koje su imale zadatak da okupiraju našu zemlju, da pobiju deo stanovništva, da unište naša kulturna i privredna dobra, da unište našu kulturu, tradiciju i budućnost su zločinci.

Dakle, svi se slažemo (nadam se) da su se zločini desili, da su zločine izvršili zločinci, a ne narodi i da su posledice tih zločina bile žrtve.

MOJ STAV

Da se vratimo temi: “Kako stići do pomirenja – razumevanja”

Do pomirenja ne možemo stići nikako.

Do razumevanja bi mogli stići ako bi nam svima, zajednički imenitelji, bile etičke vrednosti savremene civilizacije, a ne ideologije, koje se stvaraju za postizanje političke moći određene grupe i koje u osnovi imaju za cilj profit i uništenje društva kakvo postoji i stvaranje recimo

Novog svetskog poretka, ili Izgradnja bezklasnog društva, Prinudna promena sistema radi stvaranja bolje budućnosti itd.

OBRAZLOŽENJE STAVA

Sama pomisao o pomirenju je nerealna. Pomiriti se sa kim? Ili sa čim?

Pomiriti se sa zločinom za civilizovanog čoveka nije moguće. Pomiriti se sa zločincima u ime žrtava, na to niko, ama baš niko, nema prava.

Pomiriti se sa potomcima onih koji su činili zločine je nelogično, jer ja, kao i mnogi drugi, za počinjene zločine ne krivim potomke, kao što ne krivim ni sve pripadnike naroda kojima su zločinci pripadali. **Krivica je individualna.**

Predlog za podizanje zajedničkih spomenika svim žrtvama, nije ništa novo ni originalno, verovatno je imao u osnovi idealističku ideju o pomirenju. Ne želim da špekulišem sa postojanjem drugih razloga, mada i za te druge namere postoje dokazi.

Ako je pomirenje razlog za podizanje zajedničkih spomenika svim žrtvama onda **zajedničke spomenike ne treba podizati. Jer do pomirenja ne možemo doći.**

Pa i ako je razumevanje razlog za podizanje zajedničkih spomenika svim žrtvama i onda **zajedničke spomenike ne treba podizati.**

Ali spomenike svojim žrtvama je preko potrebno podizati. Za to se ponekad treba boriti jer iz ideoloških razloga podizanje spomenika žrtvama nije uvek izvodljivo.

Svako treba da podiže spomenike svojim žrtvama. Ja se naših, jevrejskih žrtava sećam svakoga dana. A sa dužnim poštovanjem i na isti način sećam se i svih drugih žrtava. Bez obzira kome su narodu pripadale ili koju su veru ispovedale. Polaganjem cveća, odavanjem počasti na spomenicima žrtava drugih naroda mogli bismo stvarati uslove za bolje razumevanje i bolju zajedničku budućnost.

ISTINA

Posle Drugog svetskog rata mi smo učili istoriju pisanu za potrebe navodnog očuvanja dobrih nacionalnih odnosa, bratstva i jedinstva. A zapravo je ta istorija sakrila istinu o nacionalnim odnosima koji su vladali pred Drugi svetski rat, o zločinima i zločincima i broju žrtava. Sakrila je ono što nije smelo da se sakriva. A sakrila je i činjenice koje su se desile posle rata. Posledice takve ideološke istorije su strašne.

Danas se još uvek necivilizacijski licitira brojem žrtava stradalih u Drugom svetskom ratu, a Logor Jasenovac je, po oslobođenju i pod budnim okom druga Steve Krajačića, sravnjen sa zemljom i danas liči na dobro uređeno golf igralište. A o postavci u Muzeju Jasenovac nema smisla ni govoriti. Uspešno su izbrisane i žrtve i činjenice, a bogami ima pokušaja da i zločinci pretrče na pravedničku stranu, makar posthumno. Brisanje partizanskih boraca se vrši po oprobanoj tehnologiji i ima svoju svrhu, svoju upotrebnu vrednost.

To naravno nije civilizacijski, ali da li želimo da budemo civilizovani, šta smo preduzeli i šta smo uradili da bi bili edukovani. Lakše se upravlja neobrazovanim skupinama, kojima je dovoljno emitovati Farme i Rijaliti programe.

Da nije bilo falsifikovanja istorije, da su generacije istinito edukovane, da li bi mi danas, posle toliko godina, razgovarali o tome kako stići do pomirenja – razumevanja. Verujem da ne bi.

Falsifikovanje istorije je na delu i danas.

Prekrajanje istorije nije ni nova a ni originalna pojava. Falsifikovanjem istorije bavili su se mnogi iz raznoraznih , ali nikada časnih, razloga. Istoriju je nemoguće prepravljati ili ulepšavati. Događaji i istorijske činjenice su se dogodile i one su takve kakve jesu, nepromenljive.

Kada iz opšteg pogleda na herojsku i veliku oslobodilačku borbu, izvlačenjem pojedinačnih, često neproverenih ili lažnih slučajeva, pravite takozvanu istorijsku istinu, to radite radi iskrivljavanja i revizije istorijskih činjenica. A to se ne radi bez razloga. Niko ne voli da mu je bliski rođak ili predak bio zločinac. Mnogi bi rehabilitovali svoje da bi se domogli oduzete imovine, neki, mada su i sami bili komunisti dok im je to koristilo, fanatično mrze komunizam tako da bi čak na temeljima falsifikovane istorije opravdavali podizanje bar četiri metara visoke bele krstove – spomenike osuđenim nacističkim ratnim zločincima.

Mi ovde razgovaramo o pomirenju i razumevanju, a svedoci smo povampirenja ustaštva, fašizma i nacizma, formiranja neonacističkih organizacija. Pokušaja rehabilitacije kvislinških vođa i ratnih zločinaca. Izjednačavanja žrtava i zločinaca, pa čak i pokušaja podizanja spomenika onima koji su nas ubijali. Dakle svedoci smo povampirenja svega onoga što je i dovelo do zločina i žrtava o kojima govorimo.

Zašto nam se to dešava? Da li se borimo protiv bujanja svih tih zala?

Podsetiću vas da su pre nekoliko godina, u parlamentu Republike Srbije neki poslanici odbacili i samu pomisao da se antifašistički zakon usvoji. Oni su naravno protiv fašizma, ali ipak ne bi da neko bude osuđen zbog fašističkog ili nacističkog delovanja.

Da li ćemo danas kada govorimo o razumevanju u to razumevanje uključiti i aktivnosti ljudi koji zdušno rade na obnavljanju svega što je pobeđeno u Drugom svetskom ratu, ali nažalost nije i iskorenjeno.

Pa da li i dalje treba da razmišljam o pomirenju i razumevanju? Naravno da treba ali mi, zbog svega iznetog, to teško pada.

Danas, kada govorimo o pomirenju i razumevanju, ne želim da nabrajam sve istorijske činjenice o stradanju Jevreja ovde u Srbiji. Činjenice koje su mučne i svakako veoma neprijatne. Dovoljno je da vas podsetim da je za vreme Holokausta i za vreme vlade Milana Nedića, Jevrejska zajednica u Srbiji izgubila 86% svojih članova. I drugo, da vas podsetim da je simbol našeg stradanja Juden Lager Semlin na Starom sajmištu u Beogradu.

Danas se, pravnim smicalicama, pokušava, a možda će i uspeti, da se rehabilituje Milan Nedić. On je bio izdajnik, fašista, antikomunista i antisemita. I oni koji ga nazivaju srpskom majkom, i velikim srpskim patriotom, moraju znati i znaju, da je mahnito gonio, zatvarao, mučio i ubijao časne ljude, Srbe, koji su se borili protiv okupacije zemlje, koji su se borili za očuvanje časti, tradicije i istorije svog srpskog naroda.

Šta reći o simbolu našeg stradanja. Ni danas, posle sedamdesetpet godina, ne postoji na Starom sajmištu, ploča sa natpisom da je 6386 ljudi, pretežno žena i dece ubijeno samo zato što su bili Jevreji. Siguran sam da nećete čuti da je neko protiv postavljanja takve table. Ali, ako niko nije protiv, zašto te table, ni posle sedamdesetpet godina, nema?

O Holokaustu se kad nas nedovoljno zna. Ljudi veruju da se Holokaust desio tamo negde u Evropi ali ne i kod nas. A zapravo kod nas se desio i pre nacističkog plana usvojenog 20.01.1942. u vili Vanze u Berlinu. takozvanog „konačnog rešenja jevrejskog pitanja“.

Da ne bi opet, posle narednih sedamdeset godina, neki drugi ljudi, kao mi danas, razgovarali o pomirenju i razumevanju, neophodno je ideje o bratstvu i jedinstvu, o zajedničkim spomenicima,

o ljubavi među bližnjima, zameniti idejom o istinitom edukovanju mladih generacija.

Edukacija je jedini legitiman, prihvatljiv i efikasan način da se spreči ponavljanje zločina. A kada jedno društvo ne edukuje mlade, stvara mogućnost i otvara prostor za pojave netolerancije, ksenofobije, rasizma, mržnje i antisemitizma, stvarajući tako uslove za nove zločine.

Edukovanje znači izgrađivanje moralnih vrednosti koje će svakog mladog čoveka, bez obzira kojoj nacije pripadao ili koju veru ispovedao, osnažiti duhovno i etički da se suprostavi zločinu i svakom zlu koje proističe iz neznanja, iz primitivizma, straha od različitosti i iz stereotipa.

Sve te navedene pojave predstavljaju društvenu opasnost i zato se društvo mora suprostaviti tim pojavama i pobediti.

A da bi stvorili uslove za istinito edukovanje mladih generacija, preko je potrebno revitalizovati antifašizam u našem društvu.

Zbog mojih stavova o antifašizmu i o prekrajanju istorije, mnogi me neosnovano svrstavaju u komuniste.

Zato ću ponoviti da je uvek potrebno definisati termine, kao bi se razumeli i znali o čemu govorimo. Antifašizam je uobičajeni termin, koji na neki način kod nas označava ili podrazumeva i antinacizam.

Citiraću za ovu priliku gospodina Teofila Pančića koji za fašizam kaže:

„Fašizam je grupisanje niz međusobno „logički“ povezanih predrasuda i stereotipa u jedan vrednosni sistem koji samoproizvodi mržnju i razloge za nju, i uzgredno legitimiše i nasilje prema (obezvređenim, čak obezljuđenim) objektima mržnje ili prezira.“

Pa da li je neko za fašizam i da li neko i dalje odbacuje antifašizam? Moramo biti iskreni.

Mnogi čine veliku i nerazumnu grešku i poistovećuju antifašizam sa komunizmom.

U našem društvu pojam antifašizma se zagubio. Izgleda da smo boreći se za neophodne promene u društvu, odbacujući neke negativnosti, nesmotreno i brzopleto, neodgovorno i nerazumno, odbacili i antifašizam – teorijski postulat i moralno političku vertikalu XX veka, kako to definiše profesor Olivera Milosavljević.

Mnogi koji, opravdano ili ne, mrze komunizam, antifašizam, civilizacijsku tekovinu prihvaćenu na svim kontinentima, za koju su stotine hiljada časnih ljudi dali živote, zamenili su antikomunizmom.

A Artur Kesler (bio je boljševik) je 1945. godine rekao da su od komunista jedino gori antikomunisti. O tome treba ozbiljno razmisliti.

**Uostalom, o svemu bi morali ozbiljno razmisliti.**

ZAKLJUČAK

Da zaključim:

1. Do pomirenja ne možemo stići nikako.
2. Do razumevanja bi mogli stići ako bi nam svima, zajednički imenitelji, bile etičke vrednosti, a ne predrasude.
3. Potrebno je revitalizovati antifašizam, civilizacijsku tekovinu i tako stvoriti uslove za istinito edukovanje mladih generacija.
4. Društvo se mora razviti i izgraditi sistem vrednosti utemeljen na humanizmu, savremenim dometima civilizacije i uzvišenoj duhovnosti.
5. Ne postoje dobri ili loši narodi. U svakom narodu postoje dobri i loši ljudi.

Sretan je onaj narod u kome većinu čine pravednici.

**Ubeđen sam da bi o svemu morali ozbiljno razmisliti, takva su vremena.**

Aleksandar Nećak.

Viši savetnik i član upravnog odbora Terraforming-a.